புத்தகங்கள் பிரதிகளை உள்ளடக்கியவை என்கிறார்கள். பல புத்தகங்கள் வாழ்வின் இருளையும் ஒளியையும் நேர்த்தியுடன் படியெடுக்கும் பிரதிகளாகவே நின்று விடுகின்றன. மிகவும் சில புத்தகங்களே அறிவுத் துடிப்புள்ளவையாக, இதமான மருத்துவர்களாக, ஆப்த நண்பர்களாக நம்முடன் நடக்க விரும்புகின்றன. இத்தகைய புத்தகங்களும், வாசிப்பு நேரங்களும், மனதில் புரியும் சாகசங்களும், போற்றும் கைகளில் பொதிந்துள்ள கனவுகளுமாய்த்தான் நாம் வளருகிறோம். பின்னாளில் இந்தக் கற்பனையும் கனவும் அன்றாட யதார்த்தத்தினுள் ஓடி நீர்க்கின்றன. கற்பனையும் கனவு காணும் திறனும் தேங்கிய சமூகங்களும் அவற்றின் வெளிப்பாடுகளும் வறண்டிருப்பது இயல்பு. காய்ந்து வெடித்துப் பிளவுண்ட பரப்பின் நடுவே, ஜே.கே.ரெளலிங்கின் மந்திரக்கோல் நம்முள் உறங்கும் குழந்தையைத் தட்டி எழுப்புகிறது. கற்பனையையும் கனவையும் பசுமையாய்த் தெளித்துச் செல்லுகிறது.